AITเขย่งเป้าโต35%ชี้แนวโน้มไอทีสดใส
AIT เพิ่มเป้ารายได้ปีนี้ 5,400 ล้านบาท โต 35% จากปีก่อน เผยตุนงานไว้แล้ว 3,400 ล้าน
24 ม.ค. 2556

AIT เพิ่มเป้ารายได้ปีนี้ 5,400 ล้านบาท โต 35% จากปีก่อน เผยตุนงานไว้แล้ว 3,400 ล้าน 
นายศิริพงษ์ อุ่นทรพันธุ์ ประธานกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่นเทคโนโลยี (AIT) เปิดเผยว่า บริษัทตั้งเป้าหมายรายได้ปี 2556 ที่ 5,400 ล้านบาท เพิ่มขึ้น 35% จากปี 2555 ที่คาดว่าทั้งปีจะมีรายได้ 4,000 ล้านบาท
ทั้งนี้ บริษัทได้ปรับประมาณการเพิ่มขึ้น จากเดิมคาดว่า ปีนี้จะโตจากปีก่อนประมาณ 10-15% เพราะเดือน ม.ค.มีงานในมือแล้วประมาณ 3,400 ล้านบาท และจะรับรู้รายได้ในปี 2556 นี้ ประมาณ 3,000 ล้านบาท 
นอกจากนี้ ภาพรวมของอุตสาหกรรมเทคโนโลยีสารสนเทศและการสื่อสารปีนี้ มีทิศทางสดใส โดยเฉพาะโครงการใหญ่ของภาครัฐที่เร่งขับเคลื่อนนโยบาย ICT แห่งชาติ อาทิ งานวางระบบโครงข่ายเพื่อรองรับโครงการ SchoolNet ให้กับสำนักงานคณะกรรมการการศึกษาขั้นพื้นฐาน (สพฐ.) กว่า 2 หมื่นแห่งทั่วประเทศ หรือโครงการสมาร์ตไทยแลนด์ และ Free Wifi ของกระทรวงเทคโนโลยีสารสนเทศและการสื่อสาร ซึ่งจะต้องทำการเพิ่มโครงข่ายเทคโนโลยีสื่อสารโทรคมนาคมจำนวนมากทั่วประเทศ ซึ่งในส่วนของ AIT คาดว่าจะเข้าประมูลงานใหม่ประมาณ 1.1 หมื่นล้านบาท
ด้านหุ้น AIT ปิดที่ 64 บาท เพิ่มขึ้น 2.25 บาท